Ehdotus neuvoston asetukseksi tiettyjä Ceutasta peräisin olevia kalastustuotteita koskevien yhteisön tariffikiintiöiden avaamisesta ja hallinnoinnista (96/C 55/08) KOM(95) 687 lopull. - 95/0351(CNS)

(Komission esittämä 15 päivänä joulukuuta 1995)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon Espanjan ja Portugalin liittymisasiakirjan ja erityisesti sen 25 artiklan 4 kohdan viimeisen alakohdan,

ottaa huomioon liittymisasiakirjan Kanariansaaria, Ceutaa ja Melillaa koskevan pöytäkirjan n:o 2 3 artiklan 3 kohdan,

ottaa huomioon komission ehdotuksen,

ottaa huomioon Euroopan parlamentin lausunnon,

sekä katsoo, että

edellä mainitun pöytäkirjan n:o 2 3 artiklan 2 kohdan mukaan tietyille Ceutasta ja Melillasta peräisin oleville kalastustuotteille voidaan 1 päivästä tammikuuta 1993 alkaen myöntää vapautus yhteisön tullialueen tulleista; tämä vapautus myönnetään tariffikiintiöiden rajoissa, jotka lasketaan tuotetta kohti tosiasiallisesti yhteisön tullialueeseen kuuluvassa osassa Espanjaa vuosina 1982, 1983 ja 1984 myyntiin saatettujen määrien tai yhteisöön, sen vuoden 1985 kokoonpanossa, vietyjen määrien keskiarvon perusteella,

Ceutasta peräisin olevia tuotteita, joita pöytäkirjan n:o 2 edullinen tullimenettely koski, ei enää viedä yhteisöön, johtuen pyydettyjen ja kaupan pidettyjen kalojen määrän laskusta; tästä syystä Ceutalle avattuja tariffikiintiöitä ei ole jatkettu 31 päivän joulukuuta 1992 jälkeen; kultaotsa-ahvenet ja meribassit sekä niiden elävät poikaset ja nuoret kalat korvaavat nämä tuotteet kaupankäynnissä yhteisön kanssa,

Ceutan maantieteellinen sijainti on erityislaatuinen johtuen sen kuulumisesta Afrikan mantereeseen; koska maatalouden ja teollisuuden alat puuttuvat sieltä, Ceutan perustuotanto rajoittuu pääasiallisesti kalastukseen; kalastusalan kriisin jälkeen vesiviljely vaikuttaa sopivalta vaihtoehdolta merikalastuksen korvaavaksi tulolähteeksi Ceutan taloudellisille toimijoille,

yhteisö myöntää tietyille kolmansille maille tullietuuskohtelun, joka käsittää vapautuksen tulleista CN-koodeihin 0301 99 90, 0302 69 94 ja 0302 69 95 kuuluville tuotteille; on huolehdittava siitä, että Ceutasta peräisin olevien yhteisöön tuotavien tuotteiden tullikohtelu on kolmansille maille myönnetyn kohtelun mukainen; tästä syystä Ceutaan sovellettavaa tullimenettelyä on mukautettava,

Kanariansaaria, Ceutaa ja Melillaa koskevasta pöytäkirjasta n:o 2 annetun yhteisen julistuksen tavoitteena on, että mainitun pöytäkirjan 3 artiklassa tarkoitetut tuotteet voidaan korvata muilla tuotteilla,

neuvosto on asetuksella (EY) N:o 1326/95 (1) avannut yhteisön tariffikiintiön (järjestysnumero 09.0321) vuodeksi 1995 Ceutasta peräisin oleville eläville kultaotsa-ahventen ja meribassin poikasille ja nuorille kaloille,

Espanjan kuningaskunta on esittänyt komissiolle pyynnön avata yhteisön tariffikiintiöt tullittomina Ceutasta peräisin oleville eläville kultaotsa-ahvenen ja meribassin poikasille ja nuorille kaloille sekä kultaotsa-ahvenille ja meribassille,

olisi avattava kyseisille tuotteille yhteisön tariffikiintiöt tullittomina ja rajattava niiden määräksi vuosituotannon perusteella 3 000 000 kappaletta (kultaotsa-ahvenen ja meribassin poikaset ja nuoret kalat) ja 100 tonnia (kultaotsa-ahvenet ja meribassit); kiintiökaudeksi on vahvistettava vuosittain 1 päivän tammikuuta ja 31 päivän joulukuuta välinen aika; kiintiötullia sovelletaan noudattaen yhteisen markkinajärjestelyn sääntöjä,

näiden tuotteiden osalta olisi erityisesti varmistettava kaikkien yhteisön tuojien tasapuolinen ja jatkuva pääsy osallisiksi mainituista kiintiöistä sekä niitä varten määrättyjen tullien keskeytymätön soveltaminen kaikkeen kyseisten tuotteiden tuontiin kaikkiin jäsenvaltioihin, kunnes kiintiöt on käytetty loppuun,

yhteisön olisi tehtävä päätös tariffikiintiöiden avaamisesta; mitään estettä ei kuitenkaan ole sille, että jäsenvaltioille annettaisiin kyseisten kiintiöiden yhteisen hallinnon tehokkuuden varmistamiseksi lupa lukea kiintiöihin tarvittavat tosiasiallista tuontia vastaavat määrät; tämä hallinnointitapa edellyttäisi kuitenkin läheistä yhteistoimintaa jäsenvaltioiden ja komission kesken, koska komission olisi erityisesti voitava seurata kiintiöiden täyttymistä ja tiedottaa tästä jäsenvaltioille,

ON ANTANUT TÄMÄN ASETUKSEN:

1 artikla

Tätä asetusta sovelletaan sanotun kuitenkaan rajoittamatta liittymisasiakirjan pöytäkirjan N:o 2 määräyksiä ja niiden soveltamisen yksityiskohtaisia sääntöjä muiden kuin tässä asetuksessa tarkoitettujen tuotteiden osalta.

2 artikla

Jäljempänä mainittujen tuotteiden tuonnissa yhteisöön sovellettavat tullit suspendoidaan niiden osalta ilmoitetuille tasoille ja esitettyjen yhteisön tariffikiintiöiden rajoissa 1 päivästä tammikuuta 30 päivään joulukuuta vuosittain.

>TAULUKON PAIKKA>

3 artikla

Selvitys tuotteiden alkuperäasemasta annetaan neuvoston asetuksen (ETY) N:o 1135/88 (2) 6 artiklan mukaisesti.

4 artikla

Komissio vastaa edellä 1 artiklassa tarkoitetun kiintiön hallinnoinnista, ja se voi toteuttaa kaikki tarpeelliset hallinnolliset toimenpiteet tehokkaan hallinnon varmistamiseksi.

5 artikla

Jos tuoja esittää jäsenvaltiossa vapaaseen liikkeeseen luovutusta koskevan ilmoituksen, jossa on pyyntö etuuskohtelun myöntämisestä tässä asetuksessa tarkoitetulle tuotteelle, ja jos tulliviranomaiset vastaanottavat tämän ilmoituksen, kyseisen jäsenvaltion on luettava tarvettaan vastaava määrä kiintiön määrään ja annettava siitä tieto komissiolle.

Kiintiöön lukemista koskevat pyynnöt, joissa on ilmoitettu mainittujen ilmoitusten vastaanottamispäivä, on lähetettävä viivytyksettä komissiolle.

Komissio antaa luvan kiintiöön lukemiseen käytettävissä olevien määrien sallimissa rajoissa aikajärjestyksessä sen päivämäärän perusteella, jolloin jäsenvaltioiden tulliviranomaiset ovat vastaanottaneet vapaaseen liikkeeseen luovutusta koskevat ilmoitukset.

Jos jäsenvaltio ei käytä kiintiöön luettuja määriä, sen on palautettava ne mahdollisimman pian asianomaiseen kiintiöön.

Jos pyydetyt määrät ylittävät kiintiössä käytettävissä olevan määrän, jako suoritetaan suhteessa pyydettyihin määriin. Komissio ilmoittaa tehdyistä kiintiöön lukemisista jäsenvaltioille.

6 artikla

Jokaisen jäsenvaltion on taattava kyseisten tuotteiden tuojille mahdollisuus käyttää kiintiöitä niin kauan, kuin kiintiöiden käytettävissä oleva määrä sen sallii.

7 artikla

Jäsenvaltiot ja komissio toimivat tiiviissä yhteistyössä varmistaakseen tämän asetuksen noudattamisen.

8 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Sitä sovelletaan 1 päivästä tammikuuta 1996.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

(1) EYVL N:o L 128, 13.6.1995, s. 6

(2) EYVL N:o L 114, 2.5.1988, s. 1